Peter Skaarup (DF), 2001-03-22:
I Dansk Folkeparti er vi meget positive over for det forslag, som er fremsat af Venstre og De Konservative.
Som det er fremgået af debatten, ser det desværre ud til, at der ikke bliver flertal for forslaget, men vi håber da, at Venstre og De Konservative vil grave det frem af gemmerne efter næste folketingsvalg, for der er tegn på, at der bliver lidt mere forståelse for de synspunkter, der ligger bag forslaget. Der er også noget, der tyder på, at vælgerne mener, at der skal ske nogle ændringer på retsområdet.
Vi mener, der er grund til, at der ved den grovere vold - voldtægt, menneskesmugling og grov kriminalitet i det hele taget - sendes det signal til domstolene, at de straffe, vi giver i dag, er for få og små.
Derfor tror vi også, det vil motivere de kriminelle til ikke at begå mere kriminalitet, hvis strafferammerne kommer op på et klart højere niveau.
Men jeg må samtidig sige, at der i det fremsatte forslag måske mangler nogle ting, som jeg godt vil nævne her i dag.
Vi er bl.a. skeptiske over for, at man ikke har minimumsstraffe med, for - og det har justitsministeren også været inde på under debatten - hvis vi hæver strafferammerne og i forvejen er utilfredse med, at dommerne ikke idømmer højere straffe på baggrund af de eksisterende strafferammer, altså at de ikke udfylder de strafferammer, vi har i dag, så når vi ikke ret langt.
Det er klart, at vi sender nogle signaler til domstolene, og vi kan håbe, de signaler virker, men vi mener, det er nødvendigt, at vi også indfører nogle begreber som minimumsstraf for i hvert fald visse typer af kriminalitet
Vi har jo allerede minimumsstraffe i lovgivningen i dag, så hvorfor ikke indføre dem for f.eks. voldtægt?
Det vil være helt oplagt at starte det sted og sige, at hvis der begås voldtægt, er der altså en minimumsstraf på f.eks. 2 års fængsel.
Det er vores udgangspunkt for debatten.
Vi efterlyser altså, at man fremover i den slags forslag - jeg ved også, at i hvert fald De Konservative har været inde på det før - tager med, at minimumsstraffe er en afgørende ting, hvis vi skal komme omkring ved denne her
meget grove type af forbrydelser, vi f.eks. ser på voldtægtsområdet.
Så det skal være vores opfordring, at man tager det med, for det hjælper ikke ret meget, hvis vi bare ser på strafferammerne og de så ikke bliver udfyldt.
Med hensyn til punkt 8 i lovforslaget, den groveste vold, forstår vi ikke rigtigt, hvorfor man graduerer det på den måde, man gør.
I § 244, den milde vold, går man altså fra 1½ år til 3 år, en fordobling.
I forhold til den mellemgrove vold - eller jeg vil jo også sige grove vold - § 245, siger man fra 4 til 6 år, men man bliver ligesom lidt bange under § 246 og siger kun fra 8 år til 10 år, som forholdsmæssigt er en lille stigning.
Der synes vi, det rigtige ville være i forhold til den groveste vold at sige, at vi udvider strafferammen til 12 år, sådan at muligheden i hvert fald er til stede for at give en høj straf, hvis et menneske fuldstændig banker et andet menneske sønder og sammen.
Vi skal jo stadig væk huske på, når vi ser på de her strafferammer, at det jo lyder vældig flot, at strafferammen i dag er 8 års fængsel for den groveste vold, men vi skal huske på, at den strafferamme meget sjældent bliver udfyldt.
Vi har lige set et lovforslag her for nylig, der blev vedtaget efter lang tids pres fra den borgerlige side, nemlig vedrørende spørgsmålet omkring maskeforbud.
Så ser vi den første dom på området, hvor der er en strafferamme på ½ års fængsel.
Dommen lyder på sølle 1.000 kr. i bøde for at bære en hætte under en demonstration.
Det er jo ikke særlig afskrækkende. Derfor skal vi huske på, at strafferammer lyder meget godt, og det lyder også flot, hvis vi kan sætte strafferammen noget højere op her - det går vi også ind for - men det er ikke altid nok.
Og spørgsmålet er, om man ikke skal ind med nogle minimumsstraffe.
Jeg kunne f.eks. godt forestille mig, at man ved overtrædelse af sådan noget som maskeforbud fik en minimumsstraf på i hvert fald fængsel, for det er jo ikke særlig afskrækkende, at man kommer til at betale 1.000 kr. i bøde.
Det er ikke noget, der afskrækker ret mange fra at lave
det samme en gang til.
Derfor kan det være, Enhedslisten sådan set er glad nok for den dom, som kom i den her uge. Jeg skal afslutningsvis sige, at vi godt kunne tænke os at kigge på visse andre dele af det her forslag.
F.eks. synes vi ikke, at det er godt nok, at V og K lægger op til, at bevisreglerne omkring kollektiv straf ikke skal ændres. Jeg har ikke mere tid nu.
Jeg skal bare sige, at vi kan støtte lovforslaget.
Vi synes helt klart, at det er gode skridt i de rigtige retninger, men vi mangler nogle få ting i det.